Afg‘onistonda fotojurnalist halok bo‘ldi - u Pulitser mukofoti laureati edi

Reuters agentligi fotojurnalisti, Pulitser mukofoti laureat Danish Siddiqiy Afg‘oniston janubidagi Qandahor viloyatida, Spin-Boldak aholi yashash punktida ro‘y bergan to‘qnashuvlar vaqtida halok bo‘ldi.
Qandahor gubernatori vakilining so‘zlariga ko‘ra, ushbu jurnalist so‘nggi kunlarda viloyatdagi vaziyatni yoritib kelayotgandi.
Siddiqiy 2018 yilda Reuters fotoxizmati tarkibida Myanmadagi rohingyalarning qochqinligi mavzusiga bag‘ishlangan turkum suratlari uchun «badiiy fotografiya» nominatsiyasida Pulitser mukofotiga sazovor bo‘lgandi.
Avvalroq «Tolibon» harakati Pokiston bilan chegaradagi muhim strategik punktni o‘z nazoratiga olgani haqida ma'lum qilgandi. Afg‘oniston-Pokiston chegarasidagi Spin-Boldak punkti savdo nuqtayi nazaridan muhim strategik ahamiyatga ega hisoblanadi.